Eigil Andersen (SF), 2013-04-23:
Det er vigtigt, at samfundet gør meget for at hjælpe arbejdsløse.
Derfor er det fint, at Enhedslisten sætter lediges forhold på dagsordenen i dag.
Samfundet har efter SF's mening en meget stor forpligtelse til at fremskaffe flere job.
Det er simpelt hen den vigtigste opgave.
Men samfundet har også en pligt til at hjælpe med nødvendig uddannelse og efteruddannelse, som bestemt også kan være vejen til, at man kan komme i arbejde igen.
F.eks. er der nu i vækstplanens første del afsat 1 mia. kr. til uddannelse – et kompetenceløft af arbejdsstyrken.
Det er meget, meget positivt.
SF mener, det er godt, at regeringen sammen med Enhedslisten i maj igen skal drøfte situationen for dem, der falder ud af dagpengesystemet på baggrund af den 2-årsdagpengeperiode, som et borgerligt flertal har indført.
Et af Enhedslistens forslag i dag er, at arbejdstimer for vikarer i rotationsprojekter skal tælle med i opfyldelsen af beskæftigelseskravet for at få dagpenge.
Det er et forslag, man godt kunne overveje.
Personligt har det undret mig meget i årenes løb, at disse timer i jobrotationsprojekter ikke tæller med, når vi ved, at der er arbejdstimer i den såkaldte videnpilotordning for akademikere, der er godkendt som arbejdstimer til at opfylde arbejdskravet.
Her gives der også et tilskud fra det offentlige til arbejdsgiveren, men fordi det betragtes som en erhvervsstøtte, accepteres disse arbejdstimer til opfyldelse af beskæftigelseskravet.
Og så ville det logiske naturligvis være, at arbejdstimer i et jobrotationsprojekt også kunne medtages til at opfylde det arbejdskrav.
Derfor kan man godt overveje Enhedslistens forslag på længere sigt, men regeringen, som SF er en del af, har for øjeblikket ingen aktuelle planer om, at det skal gennemføres, for det ville i givet fald forudsætte en række ting.
Bl.a. ville det forudsætte, at man fandt frem til en finansiering.
Med hensyn til et andet forslag fra Enhedslisten om, at virksomhedspraktik og løntilskudsjob skulle tælle som arbejdstimer, skal man være opmærksom på, at der jo så vil opstå et massivt pres fra massevis af arbejdsløse, der så frygtelig gerne ville arbejde gratis i virksomhedspraktik eller i løntilskudsjob.
Det vil sige, at endnu mere normalt arbejde end i dag så ville blive udført af ledige i virksomhedspraktik og løntilskudsjob og føre til en endnu større skævvridning af arbejdsmarkedet end den, vi allerede ser for øjeblikket, og det ville naturligvis være dårligt.
Her får man ifølge gældende regler overenskomstmæssig løn.
Det offentlige betaler arbejdsgiveren et tilskud, men arbejdsgiveren betaler også selv en del af lønnen til den arbejdsløse under sådan et arbejde.
Der kunne man overveje at tælle de arbejdstimer, der svarer til arbejdsgiverens egen betaling, med i beskæftigelseskravet, men altså ikke de timer, som svarer til det offentlige tilskud.
Men det er som sagt en overvejelse, man kunne gøre sig på et tidspunkt i fremtiden.
Så er der endelig et forslag fra Enhedslisten om, at al uddannelsesaktivering skal tælle som arbejdstimer.
Jeg mener, Enhedslisten skal roses for at sætte fokus på problematikken omkring arbejdsløshed og uddannelse.
På den ene side vil jeg sige, at uddannelse, som ordet også fortæller, ikke er arbejde – det er det jo ikke – og derfor kan det heller ikke tælle med som arbejdstimer, men på den anden side er noget af problematikken omkring arbejdsløshed og uddannelse relevant.
Her tænker jeg på, at vi som samfund i høj grad har brug for, at en del af de ufaglærte arbejdsløse deltager i et lidt længere uddannelsesforløb for at forøge deres jobchance.
Sagen er jo, at mange ufaglærte job er flyttet til Østeuropa eller til Asien.
Men vil en arbejdsløs så gå i gang med en lidt længere uddannelse, når dagpengeperioden kun er 2 år?
Det er meget uheldigt, fordi uddannelse er vejen frem for mange ufaglærte på fremtidens arbejdsmarked.
Det er en kendsgerning, som jeg mener at alle er enige om.
Det vil betyde, at hvis uddannelsen f.eks. varer 10 måneder, forlænges dagpengeperioden også med 10 måneder.
På den måde ville der være væsentlig flere, der ville turde at gå i gang med det, som samfundet har brug for, nemlig at ledige med ingen eller kun en meget kortvarig uddannelse får en bedre uddannelse.
Som nævnt kan det være en overvejelse i en større sammenhæng på et senere tidspunkt måske, men Enhedslistens forslag, som jo er langt mere omfattende, nemlig at al uddannelse, som arbejdsløse får, skal tælle som arbejdstimer, er det, vi tager stilling til i dag, og det afviser regeringspartierne.